
PATVIRTINTA

administracijos direktoriaus 
2023 m. vasario 27 d. 
įsakymu Nr. D-116 (2.12E)


KALVARIJOS SAVIVALDYBĖS BENDRUOMENINIŲ ŠEIMOS NAMŲ IR KOMPLEKSINIŲ PASLAUGŲ ŠEIMAI TEIKĖJŲ ATRANKOS KONKURSO TVARKOS APRAŠAS


I SKYRIUS
BENDROSIOS NUOSTATOS


1. Kalvarijos savivaldybės bendruomeninių šeimos namų ir kompleksinių paslaugų šeimai teikėjų atrankos konkurso tvarkos aprašas (toliau – Tvarka) skirtas nustatyti reikalavimus organizacijoms, paraiškoms, finansavimo sąlygoms, paraiškų vertinimo ir atrankos komisijai (toliau – komisija) sudaryti ir jos darbui organizuoti.
2. Kalvarijos savivaldybės administracija (toliau – Savivaldybė) organizuoja bendruomeninių šeimos namų ir kompleksinių paslaugų šeimai teikėjų atrankos konkursą (toliau – konkursas), vadovaudamasi Lietuvos Respublikos socialinės apsaugos ir darbo ministro 2022 m. lapkričio 23 d. įsakymu Nr. A1-776 „Dėl prevencinių socialinių paslaugų organizavimo ir teikimo tvarkos aprašo patvirtinimo“ patvirtintu Prevencinių socialinių paslaugų organizavimo ir teikimo tvarkos aprašu.
3. Konkursas skelbiamas viešai Savivaldybės interneto svetainėje (www.kalvarija.lt).
4. Konkurso tikslas – atrinkti bendruomeninius šeimos namus ir kompleksinių paslaugų šeimai teikėjus Kalvarijos savivaldybės gyventojams.
5. Konkurse gali dalyvauti nevyriausybinės organizacijos, kaip jos apibrėžtos Lietuvos Respublikos nevyriausybinių organizacijų plėtros įstatyme. 
6. Projektų paraiškas gali teikti organizacijos (toliau – Pareiškėjas), kurios turi kompleksinių paslaugų šeimai organizavimo ir teikimo patirties ne trumpiau nei 2 metus. 
7. Bendruomeninių šeimos namų funkcijų ir kompleksinių paslaugų šeimai vykdymui darbuotojai turi tinkamą kvalifikaciją ir patirtį. Socialinį darbą dirbantys socialinių paslaugų srities darbuotojai turi atitikti Lietuvos Respublikos socialinių paslaugų įstatyme nurodytus reikalavimus.
8. Pareiškėjas negali teikti paraiškos konkursui, jeigu:
8.1. neatitinka Savivaldybės administracijos paskelbto konkurso skelbime nustatytų reikalavimų;
8.2. yra likviduojamas, sustabdęs ar apribojęs savo veiklą; 
8.3. taikomas turto areštas;
8.4. juridinių asmenų registrui nėra pateikęs metinių finansinių ataskaitų rinkinių, taip pat metinių konsoliduotųjų finansinių ataskaitų rinkinių, kaip nustatyta Juridinių asmenų registro nuostatuose;
8.5. paraiškos teikimo dieną yra neįvykdęs mokesčių ar socialinio draudimo įmokų mokėjimo įsipareigojimų pagal Lietuvos Respublikos teisės aktus. Pateikiama pažyma turi būti išduota ne anksčiau prieš 30 dienų iki paraiškos pateikimo termino pabaigos. Jei pažyma išduota anksčiau, tačiau jos galiojimo terminas ilgesnis nei paraiškos pateikimo terminas, tokia pažyma yra priimtina;
8.6. yra įsiteisėjęs teismo sprendimas, kad paraiškos teikėjas yra pažeidęs sutartį dėl paramos skyrimo iš Europos Sąjungos, Lietuvos Respublikos valstybės ar Kalvarijos savivaldybės biudžeto lėšų.
9. Bendruomeninių šeimos namų funkcijos bus vykdomos vadovaujantis Prevencinių socialinių paslaugų organizavimo ir teikimo tvarkos aprašu, patvirtintu Lietuvos Respublikos socialinės apsaugos ir darbo ministro 2022 m. lapkričio 23 d. įsakymu Nr. A1-776 „Dėl prevencinių socialinių paslaugų organizavimo ir teikimo tvarkos aprašo patvirtinimo“.
[bookmark: _Hlk121897901]10. Bendruomeninių šeimos namų funkcijų vykdymui skiriamas finansavimas, vadovaujantis Valstybės biudžeto dotacijų savivaldybių biudžetams kompleksinėms paslaugoms šeimai organizuoti paskirstymo, pervedimo, tikslinimo, naudojimo, kontrolės ir atsiskaitymo už jų panaudojimą tvarkos aprašu, patvirtintu Lietuvos Respublikos socialinės apsaugos ir darbo ministro 2022 m. gruodžio 12 d. įsakymu Nr. A1-837 „Dėl valstybės biudžeto dotacijų savivaldybių biudžetams kompleksinėms paslaugoms šeimai organizuoti paskirstymo, pervedimo, tikslinimo, naudojimo, kontrolės ir atsiskaitymo už jų panaudojimą tvarkos aprašo patvirtinimo“.
11. Kompleksinių paslaugų šeimai teikimas, pasibaigus projektams, įgyvendinamiems pagal 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonę Nr. 08.4.1-ESFA-V-416 „Kompleksinės paslaugos šeimai“, bus finansuojamas Europos Sąjungos fondų lėšomis pagal 2021–2027 metų Europos Sąjungos fondų investicijų programą.

II SKYRIUS
TIKSLINĖ GRUPĖ IR TEIKIAMOS PASLAUGOS

12. Tikslinė grupė – Kalvarijos savivaldybėje gyvenantys asmenys (šeimos), kuriems reikalingos kompleksiškai teikiamos paslaugos. 
[bookmark: _Hlk121840168]13. Kompleksinės paslaugos šeimai – paslaugos, skirtos asmens (šeimos), patyrusio (-ios) sunkumų, gebėjimams savarankiškai spręsti iškilusias problemas stiprinti, siekiant ateityje išvengti galimų didesnių socialinių problemų ir (ar) socialinės rizikos. 
14. Kompleksinės paslaugos šeimai sudėtis: 
14.1. individualių ir (ar) grupinių konsultacijų organizavimas ir teikimas asmenims, patiriantiems sunkumų asmeniniame gyvenime ir (ar) šeimoje;
14.2. savitarpio pagalbos grupių organizavimas ir vedimas asmenims, patyrusiems sunkumų asmeniniame gyvenime ir (ar) šeimoje;
14.3. socialinių įgūdžių grupių vaikams ir paaugliams organizavimas ir vedimas – vaikų ir paauglių gyvenime reikalingų įvairius socialinius įgūdžius, nuostatas ugdančių teminių grupių užsiėmimai;
14.4. tėvystės mokymų organizavimas ir teikimas –  paslaugos, teikiamos šeimoms, norinčioms tobulinti ar įgyti tėvystės įgūdžių, siekiant išugdyti geriausias tėvų ir vaikų savybes ir padėti jiems atskleisti savo gebėjimus ir galimybes;
14.5. šeimos mediacija – paslauga, teikiama neteisminiam civilinių ginčų taikinamajam tarpininkavimui, siekiant ginčus, tarpusavio konfliktus spręsti taikiai; 
14.6 šeimos konsultavimas asmens (šeimos) namuose – konsultacijos asmens (šeimos) namuose (gyvenamojoje vietoje), gimus kūdikiui, nustačius neįgalumą ir (ar) specialiuosius poreikius asmeniui ir  kt.;
14.7. pavėžėjimo paslauga asmenims (šeimoms), gaunantiems kompleksines paslaugas. Jei nėra galimybių naudotis viešuoju transportu (viešojo transporto nėra arba jis yra, bet neužtikrinama, kad paslaugų gavėjas laiku atvyks į paslaugų teikimo vietą ir dėl to jam negalės būti suteiktos numatytos apimties paslaugos) ar asmeniniu transportu;
14.8. vaikų priežiūros paslauga teikiama tuo pačiu metu, kai tėvams teikiamos kitos kompleksinės paslaugos, ji gali būti teikiama ne ilgiau kaip 4 val. per dieną visiems tėvams (įtėviams, globėjams).

III SKYRIUS
REIKALAVIMAI PARAIŠKOMS

 15. Pareiškėjas, skelbiamo konkurso nustatyta tvarka ir terminais, pateikia užpildytą paraiškos formą (toliau – paraiška) (1 priedas).
16. Paraiška turi būti pateikta iki skelbiamo konkurso nurodytos galutinės paraiškų pateikimo dienos. 
17. Pareiškėjai, rengdami paraiškas, turi teisę gauti informaciją ir konsultacijas paraiškų rengimo klausimais, kurias teikia atsakingi darbuotojai, kurių telefonų numeriai ir elektroniniai paštai nurodyti konkurso kvietime. Informacija teikiama iki paskutinės paraiškų pateikimo dienos.
18. Paraiška turi būti pasirašyta asmens, turinčio teisę veikti organizacijos vardu, ir patvirtinta antspaudu, jei organizacija privalo turėti antspaudą. 
19. Pareiškėjas kartu su paraiška privalo pateikti šiuos dokumentus:
19.1. organizacijos įstatų ar kitų įstatams prilygstančių steigimo dokumentų kopiją;
19.2. organizacijos vadovo arba jo įgalioto asmens pasirašytą laisvos formos pažymą, kad nėra aplinkybių, nurodytų Tvarkos 8 punkte;
19.3. dokumento, pagrindžiančio teisę naudotis patalpomis, kuriose būtų vykdomos veiklos, kopiją (nereikalaujama pateikti nurodyto dokumento kopijos, jei veiklų vykdymui užtikrinti patalpos nėra reikalingos);
19.4. darbuotojų, kurie dalyvaus vykdant bendruomeninių šeimos namų funkcijas ir teiks kompleksines paslaugas šeimai, kompetenciją patvirtinančių dokumentų kopijas;
19.5. turi finansininką, turintį buhalterio ar apskaitininko kvalifikaciją, arba buhalterinę apskaitą turi vesti buhalterines paslaugas teikianti įmonė;
19.6. turi patirties, rengiant ir įgyvendinant socialinės srities projektus;
19.7. yra įvykdęs pareigas, susijusias su mokesčių ir socialinio draudimo įmokų mokėjimu.
20. Paraiška turi būti užpildyta lietuvių kalba kompiuteriu ir pasirašyta asmens, turinčio teisę veikti pareiškėjo vardu, nurodant vardą, pavardę ir pareigas bei patvirtinta antspaudu, jei tokį antspaudą įstaiga/organizacija privalo turėti, arba pasirašyta kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamente (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/E, nustatytus kvalifikuotam elektroniniam parašui keliamus reikalavimus. 
21. Paraiškos turi būti pateiktos:
21.1. vienu laišku elektroniniu paštu priimamasis@kalvarija.lt, nurodant – Kalvarijos savivaldybės bendruomeninių šeimos namų ir kompleksinių paslaugų šeimai teikėjų atrankos konkursui. Paraiška turi būti pasirašyta kvalifikuotu elektroniniu parašu;
21.2. užantspauduotame voke Kalvarijos savivaldybės administracijai, Laisvės g. 2, Kalvarija, LT-69214, ant kurio užrašytas konkurso pavadinimas „Kalvarijos savivaldybės bendruomeninių šeimos namų ir kompleksinių paslaugų šeimai teikėjų atrankos konkursui“.
22. Paraiškos, pateiktos kitu nei Tvarkoje nurodytu būdu ar pasibaigus pateikimo terminui, neregistruojamos ir nevertinamos, išskyrus atvejus, kai Pareiškėjas dėl informacinės sistemos sutrikimo (laikino funkcinių galimybių neužtikrinimo) negali pateikti paraiškos ir nedelsdamas (paraiškų teikimo laikotarpiu) praneša apie tai elektroniniu paštu, nurodytu Atrankos konkurso kvietime. Informacija, kad paraiška gauta ir kad paraiškai suteiktas numeris arba paraiška nebus vertinama, Pareiškėjams pateikiama elektroniniu paštu per 3 darbo dienas nuo paraiškos pateikimo dienos.
23. Paraiškos nenagrinėjamos nepateikus Tvarkos 19 p. nurodytų visų reikiamų dokumentų. 
24. Pareiškėjas gali pateikti Savivaldybei ne daugiau kaip vieną paraišką. 

IV SKYRIUS
KOMISIJOS SUDARYMAS IR JOS DARBO ORGANIZAVIMAS

25. Atrankos konkursui pateiktas paraiškas vertina komisija, kurios sudėtį tvirtina Savivaldybės administracijos direktorius. Komisija sudaroma iš ne mažiau kaip 5 narių.
26. Komisijos darbą organizuoja ir jai vadovauja komisijos pirmininkas, kai jo nėra – komisijos narių balsų dauguma išrinktas komisijos posėdžio pirmininkas. Komisiją techniškai aptarnauja komisijos sekretorius, kurį skiria Savivaldybės administracijos direktorius. Komisijos sekretorius nėra komisijos narys.
27. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais bei Tvarka. 
28. Komisijos pirmininkas šaukia komisijos posėdžius, pirmininkauja posėdžiams, koordinuoja komisijos darbą.
29. Pirmasis komisijos posėdis šaukiamas ne vėliau kaip per 5 darbo dienas nuo paskutinės nustatytos paraiškų pateikimo konkursui dienos.
30. Komisijos darbo forma yra posėdžiai. Posėdžiai yra teisėti, kai juose dalyvauja ne mažiau kaip du trečdaliai komisijos narių. 
31. Komisijos nariams apie rengiamą komisijos posėdį ne vėliau kaip prieš 3 darbo dienas praneša komisijos sekretorius. Kartu su pranešimu pateikiama posėdžio darbotvarkė.
32. Pradėdami darbą, komisijos nariai privalo pasirašyti paraiškų vertinimo ir atrankos komisijos nario konfidencialumo pasižadėjimą ir nešališkumo deklaraciją (2 priedas). 
33. Jeigu yra aplinkybių, dėl kurių gali kilti interesų konfliktas, su tomis aplinkybėmis susijęs (-ę) komisijos narys (-iai), prieš pradėdamas (-i) nagrinėti paraiškas, turi nusišalinti, prieš tai pranešęs (-ę) komisijos pirmininkui. Jeigu komisijos narys (-iai) nenusišalina, o vėliau dėl to kyla interesų konfliktas, jo (jų) vertinimo rezultatai laikomi negaliojančiais. 
34. Komisijos sprendimai priimami balsuojant posėdyje dalyvaujančių komisijos narių balsų dauguma. Kai komisijos narių balsai pasiskirsto po lygiai, lemiamą balsą turi komisijos pirmininkas, o jam nesant – komisijos narių balsų dauguma išrinktas komisijos posėdžio pirmininkas. 
35. Komisijos sprendimai įforminami protokolu, kurį pasirašo posėdžio pirmininkas ir sekretorius. Komisijos posėdžius protokoluoja komisijos sekretorius. Protokolai parengiami ne vėliau kaip per 3 darbo dienas po posėdžio. Komisijos narys turi teisę pareikšti savo atskirąją nuomonę, kuri pridedama prie protokolo. 
36. Bendruomeniniai šeimos namai ir kompleksinių paslaugų šeimai teikėjas tvirtinamas Savivaldybės administracijos direktoriaus įsakymu, atsižvelgiant į komisijos siūlymą.

V SKYRIUS
PARAIŠKŲ VERTINIMAS IR ATRANKA

37. Paraiškų vertinimas susideda iš paraiškos administracinės atitikties ir kokybės vertinimo.
38. Paraiškos administracinę atitiktį vertina Savivaldybės atsakingas darbuotojas, kuris sutikrina, ar paraiška atitinka Tvarkos 18–20 punktus. 
39. Paraiškos atsitiktine tvarka paskirstomos vertinti komisijos nariams. 
40. Kiekvieną pateiktą paraišką komisijos nariai vertina, užpildydami ir pasirašydami paraiškos vertinimo anketą (3 priedas). 
41. Komisija, vertindama kokybę, turi teisę priimti sprendimą atmesti paraišką, jei Pareiškėjas paraiškoje arba kartu teikiamuose dokumentuose pateikė klaidinančią arba melagingą informaciją.
42. Atliekant paraiškų kokybės vertinimą, paraiškos vertinamos balais. Didžiausia galima skirti balų suma – 30 balų. Paraiškos, komisijos narių įvertintos mažiau nei 10 balų, atmetamos.
43. Atranką laimi Pareiškėjas, kurio paraiška surenka daugiausia balų.
44. Savivaldybės administracijos direktoriui įsakymu patvirtinus organizaciją, kuri vykdys bendruomeninių šeimos namų funkcijas ir teiks kompleksines paslaugas šeimai, su paraišką pateikusiu Pareiškėju pasirašoma finansavimo sutartis.
45. Atranką laimėjusi organizacija apie tai informuojama el. paštu per 3 darbo dienas nuo įsakymo patvirtinimo dienos.


VI SKYRIUS
BAIGIAMOSIOS NUOSTATOS

46. Konkurso nuostatuose nurodyti renkami duomenys tvarkomi ir saugomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas (OL 2016 L 119, p. 1) ir Lietuvos Respublikos asmens duomenų teisinės apsaugos įstatymu.
47. Pareiškėjų duomenys tvarkomi teisės aktų nustatyta tvarka.
48. Protokolai, įsakymai, sutartys, visi pateikti dokumentai ar jų kopijos saugomi Savivaldybės administracijoje teisės aktų nustatyta tvarka.
49. Tvarka gali būti keičiama Savivaldybės administracijos direktoriaus įsakymu.
50. Už Tvarkos nesilaikymą komisijos nariai atsako teisės aktų nustatyta tvarka. 
51. Visi kilę klausimai ar ginčai sprendžiami Lietuvos Respublikos teisės aktų nustatyta tvarka.


_____________________

